Konstitusionele hof verwerp OB se aansoek oor 'geheime eenheid' | Netwerk24
Deur Bonolo Selebano 29 Mei 2020 13:29
Die openbare beskermer, adv. Busisiwe Mkhwebane, het haar aansoek vir direkte toegang tot die konstitusionele hof verloor om die beslissing van die hooggeregshof in Pretoria uit te daag wat haar regstellende stappe teen Pravin Gordhan, minister van openbare ondernemings, ter syde gestel het.
Dit hou verband met haar verslag in Julie 2019 oor die beweerde geheime eenheid, of "rogue unit", in die Suid-Afrikaanse Inkomstediens (SAID).
Die EFF, wat hom aangesluit het by Mkhwebane se saak in die hooggeregshof, het ook die konstitusionele hof in Johannesburg genader vir direkte toegang om te appelleer teen die hooggeregshof se beslissing.
Adv. Busisiwe MkhwebaneFoto: Felix Dlangamandla
Die konstitusionele hof het albei die partye se versoek verwerp.
"Dit was in hierdie omstandighede korrek en geregverdig van die hooggeregshof om die regstellende stappe ter syde te stel. Dit is 'n verdere rede vir waarom (hierdie hof) tot die slotsom kom dat daar op die meriete van die saak geen vooruitsig op sukses (vir 'n appèl) is nie."
Die konstitusionele hof het ook die hooggeregshof se bestraffende kostebevel teen Mkhwebane in haar persoonlike hoedanigheid ter syde gestel en beveel dat die Kantoor van die Openbare Beskermer die regskoste van Gordhan en die voormalige SAID-amptenare Ivan Pillay en Oupa Magashula moet betaal, asook twee van hul regsverteenwoordigers in die hooggeregshof.
Die hooggeregshof se tussentydse bevel is aan pres. Cyril Ramaphosa toegestaan om die regstellende optrede teen Gordhan stop te sit aangaande die stigting van die beweerde geheime eenheid in die SAID in 2007 toe Gordhan nog kommissaris van die SAID was.
Die OB het in haar verslag bevind dat die daarstelling van dié eenheid in die SAID onwettig was en dat dit op onwettige wyse intelligensie ingesamel het.